મૂળ ઝાલાવાડી દેરાવાસી જૈન રેખા શાહ રાજકારણમાં આવ્યાં એ પહેલાં ૨૦ વર્ષ સુધી બ્રેન્ટે કાઉન્સિલમાં સોશ્યલ વર્કર રહી ચૂક્યાં છે. તેમણે એશિયન મેન્ટલ હેલ્થ ડે સેન્ટર માટે પણ ૧૦ વર્ષ કામ કર્યું છે. શિસ્ત અને સ્વચ્છતાના આગ્રહ સાથે રેખા શાહમાં રહેલી ચોકસાઈ બાબતે તેમની મોટી બહેન નલિની શાહે ‘મિડ-ડે’ને કહ્યું હતું કે ‘રેખાને મારા પિતા ઇન્સ્પેક્ટર કહેતા હતા. તે નાનપણથી જ દરેક બાબતમાં ખૂબ જ ચોકસાઈ રાખતી હતી. તેને સહેજ પણ ગંદકી ગમતી નહીં. ભૂલથી શૂઝ પહેરીને પપ્પા ઘરમાં આવી ગયા તો રેખા તેમની લેફ્ટ-રાઇટ લઈ નાખતી. રસ્તામાં કોઈને કચરો નાખતાં જુએ તો તેની પાસે કચરો ઊંચકાવીને જ છૂટકો કરતી હતી. આજે તેનામાં રહેલા નાનપણના ગુણો અને હાર્ડવર્કને કારણે જ તે આ સ્થાને પહોંચી છે. હૅરોમાં આપણા દેશની જેમ રાજકારણમાં ફાયદા મળતા નથી. અહીં તો ખૂબ જ હાર્ડ વર્ક કરે ત્યારે આગળ આવવા મળે છે. સૌથી મુખ્ય વાત તો એ છે કે મારી મોટી બહેન ડૉક્ટર છે અને હું આર્કિટેક્ટ, પણ રેખાએ સેક્રેટરીનો ડિપ્લોમા કોર્સ કર્યો છે. તે ગ્રૅજ્યુએટ થઈ નથી. આમ છતાં આજે તે મેયરની પદવી પર બેઠી છે. વી આર રિયલી પ્રાઉડ ઑફ બોથ હસબન્ડ ઍન્ડ વાઇફ.’